钦定古今图书集成/理学汇编/文学典/第177卷 > 《徐师曾文体明辩》 > 《窆石铭》董𨔟
## 钦定古今图书集成/理学汇编/文学典/第177卷 > 《徐师曾文体明辩》 > 《窆石铭》董𨔟

元祐二年，永城下得石如丰碑，其上刻铭曰：“沛国临
濉，时窆石室，永建六年五月十五日，太岁在未，所遭
作，大吉利，时窆石室，候来归，我有之。”按永建，汉顺帝
即位之元，其年为辛未，则谓太岁在未是也。《传》曰：“窆
器，丰碑之属。”然古之制，公室视丰碑，三家视桓楹，而
周制及竁以度，为丘隧共。“之窆器。”盖丰碑谓斲大
木为碑，形如石，而窆为横木，盖丰碑之上所以下绋，
其器不得同者，古者君封以衡，大夫以缄，衡则以木
横之，棺傍缄则直以绋系之，不得以横木其上也。郑
众曰：“窆谓葬下棺也。读如氾祭之氾。《左氏》谓之傰，《檀
弓》谓之封，昔人谓其声同也。”盖周汉之声与今自异，
其事可得考之于此。尝谓墓之有铭，在汉则杜邺、甄
丰，然树之于外，其后如缪袭辈刻官代，纳之圹中，皆
在永建后。然刻铭墓中，不知何时，而于所见者，《永城
窆石》最先，他铭志得之，知其所由来远也。